Document ID: 32013D0752

DECIZIA DE PUNERE ÎN APLICARE A COMISIEI
din 11 decembrie 2013
de modificare a Deciziei 2006/771/CE de armonizare a spectrului de frecvențe radio în vederea utilizării de dispozitive cu rază mică de acțiune și de abrogare a Deciziei 2005/928/CE
[notificată cu numărul C(2013) 8776]
(Text cu relevanță pentru SEE)
(2013/752/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul de frecvențe radio) (1), în special articolul 4 alineatul (3),
întrucât:
(1)
Decizia 2006/771/CE (2) a Comisiei armonizează condițiile tehnice în vederea utilizării spectrului de frecvențe pentru numeroase dispozitive cu rază mică de acțiune, inclusiv pentru aplicații cum ar fi alarmele, echipamentele pentru comunicații locale, dispozitivele pentru deschiderea ușilor, implanturile medicale și sistemele inteligente de transport. Dispozitivele cu rază mică de acțiune sunt în mod caracteristic produse destinate vânzării în masă și/sau portabile, care pot fi luate și folosite cu ușurință peste hotare; prin urmare, diferențele privind condițiile de acces la spectrul de frecvențe radio împiedică libera circulație a acestora, cresc costurile de producție și creează riscul interferenței prejudiciabile cu alte aplicații și servicii radio.
(2)
Decizia nr. 243/2012/UE a Parlamentului European și a Consiliului din 14 martie 2012 de instituire a unui program multianual pentru politica în domeniul spectrului de frecvențe radio (3) (Radio Spectrum Policy Programme - RSPP) solicită statelor membre, în cooperare cu Comisia și acolo unde este cazul, să favorizeze utilizarea colectivă, precum și utilizarea în comun a spectrului în vederea consolidării eficienței și flexibilității.
(3)
Datorită importanței crescânde a dispozitivelor cu rază mică de acțiune pentru economie și modificărilor rapide ale tehnologiei și exigențelor sociale, pot apărea noi aplicații pentru dispozitivele cu rază mică de acțiune. Acestea necesită actualizări periodice ale condițiilor de armonizare a spectrului.
(4)
La 5 iulie 2006, Comisia a emis un mandat permanent Conferinței Europene a Administrațiilor de Poștă și Telecomunicații (CEPT), în temeiul articolului 4 alineatul (2) din Decizia nr. 676/2002/CE, pentru a actualiza anexa la Decizia 2006/771/CE, ca răspuns la evoluțiile în materie de tehnologie și de piață în domeniul dispozitivelor cu rază mică de acțiune.
(5)
Deciziile 2008/432/CE (4), 2009/381/CE (5), 2010/368/UE (6) ale Comisiei și Decizia de punere în aplicare 2011/829/UE (7) a Comisiei au modificat deja condițiile tehnice armonizate pentru dispozitivele cu rază mică de acțiune incluse în Decizia 2006/771/CE prin înlocuirea anexei la aceasta.
(6)
În raportul său din martie 2013 (8), prezentat ca răspuns la mandatul menționat anterior, CEPT a informat Comisia cu privire la rezultatele examinării solicitate a categoriilor „tip de dispozitiv cu rază mică de acțiune” și „alte restricții de utilizare” din anexa la Decizia 2006/771/CE și a recomandat Comisiei să modifice o serie de aspecte tehnice incluse în anexa respectivă.
(7)
Rezultatele mandatului indică faptul că dispozitivele cu rază mică de acțiune care implică utilizarea neexclusivă și în comun a spectrului necesită, pe de o parte, securitate juridică în ceea ce privește posibilitatea de utilizare în comun a spectrului, aceasta putând fi obținută prin intermediul unor condiții tehnice previzibile de utilizare în comun a benzilor armonizate care asigură utilizarea fiabilă și eficientă a benzilor armonizate. De asemenea, dispozitivele cu rază mică de acțiune necesită, pe de altă parte, o flexibilitate suficientă pentru a permite o gamă largă de aplicații în vederea maximizării beneficiilor inovării în domeniul tehnologiilor fără fir în cadrul Uniunii. Prin urmare, este necesară armonizarea condițiilor tehnice de utilizare definite pentru a preveni interferențele prejudiciabile și pentru a asigura o cât mai mare flexibilitate, favorizând, în același timp, utilizarea fiabilă și eficientă a benzilor de frecvență de către dispozitivele cu rază mică de acțiune.
(8)
Un astfel de obiectiv poate fi realizat prin suprimarea noțiunii de „tip” de dispozitiv cu rază mică de acțiune și prin armonizarea categoriilor de dispozitive cu rază mică de acțiune. Două tipuri de categorii ar stabili fiecare mediile previzibile de utilizare în comun pentru o serie întreagă de dispozitive cu rază mică de acțiune. Dispozitivele cu rază mică de acțiune sunt grupate în aceste categorii pe baza unor mecanisme tehnice similare de acces la spectrul radio sau pe baza scenariilor de utilizare în comun care determină densitatea de utilizare așteptată.
(9)
Domeniul de aplicare al categoriilor definit în anexa tehnică oferă utilizatorilor previzibilitate în ceea ce privește alte dispozitive cu rază mică de acțiune care sunt autorizate să folosească aceeași bandă de frecvență pentru utilizarea neexclusivă și în comun. În temeiul Directivei 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora (9) (Directiva R&TTE), în cadrul unor astfel de categorii, producătorii ar trebui să se asigure că dispozitivele cu rază mică de acțiune evită în mod eficient interferențele prejudiciabile cu alte dispozitive cu rază mică de acțiune.
(10)
În benzile de frecvență specifice care fac obiectul prezentei decizii, combinația între categoria armonizată de dispozitive cu rază mică de acțiune și condițiile tehnice de utilizare (bandă de frecvențe, limită de putere de transmisie/intensitate a câmpului/densitate de putere, parametri suplimentari și alte restricții de utilizare) constituie un mediu armonizat de partajare a spectrului de frecvențe radio, astfel încât să permită utilizarea neexclusivă și în comun a spectrului de către dispozitivele cu rază mică de acțiune, indiferent de scopul unei astfel de utilizări.
(11)
Pentru a garanta securitatea juridică și previzibilitatea unor astfel de medii armonizate de partajare a spectrului de frecvențe radio, utilizarea de benzi armonizate, fie de către dispozitivele cu rază mică de acțiune care nu fac parte dintr-o categorie armonizată, fie în contextul unor parametri tehnici mai puțin stricți, ar fi permisă numai în măsura în care mediul armonizat de partajare a spectrului de frecvențe radio în cauză nu este compromis.
(12)
La 6 iulie 2011, Comisia a emis un mandat suplimentar către CEPT, în temeiul articolului 4 alineatul (2) din Decizia nr. 676/2002/CE, în scopul de a întreprinde studiile tehnice necesare pentru a sprijini o eventuală revizuire a Deciziei 2005/928/CE a Comisiei din 20 decembrie 2005 privind armonizarea benzii de frecvențe 169,4-169,8125 MHz în cadrul Comunității (10), pentru a asigura utilizarea eficientă a gamei de frecvențe armonizate, în conformitate cu articolul 5 din decizia respectivă.
(13)
În raportul său din iunie 2012 (11), prezentat în urma celui de al doilea mandat menționat mai sus, CEPT a recomandat Comisiei să includă măsurile de armonizare existente și suplimentare privind dispozitivele de mică putere/cu rază mică de acțiune în banda de 169 MHz în viitoarea modificare a anexei la Decizia 2006/771/CE, pentru a oferi vizibilitate și transparență îmbunătățite gamei de frecvențe armonizate (169,4-169,8125 MHz).
(14)
Pe baza rezultatelor obținute în urma activităților desfășurate de CEPT, este posibilă eficientizarea condițiilor de reglementare pentru dispozitivele cu rază mică de acțiune. Armonizarea condițiilor de acces la spectrul de frecvențe radio ar atinge obiectivul stabilit de RSPP de a încuraja utilizarea colectivă a spectrului de frecvențe radio în cadrul pieței interne pentru categoriile de dispozitive cu rază mică de acțiune.
(15)
Prin urmare, anexa la Decizia 2006/771/CE ar trebui modificată, iar Decizia 2005/928/CE ar trebui abrogată în consecință.
(16)
Echipamentele care funcționează în condițiile stabilite în prezenta decizie trebuie să respecte, de asemenea, dispozițiile Directivei R&TTE, pentru a se asigura o utilizare eficientă a spectrului radio și pentru a se evita interferențele prejudiciabile, demonstrând acest lucru fie prin respectarea standardelor armonizate, fie prin respectarea unor proceduri alternative de evaluare a conformității.
(17)
Măsurile prevăzute de prezenta decizie sunt conforme cu avizul Comitetului pentru spectrul de frecvențe radio,
ADOPTĂ PREZENTA DECIZIE:
Articolul 1
La articolul 2 din Decizia 2006/771/CE, se adaugă următorul punct:
„3.
«categoria de dispozitive cu rază mică de acțiune» înseamnă o serie de dispozitive cu rază mică de acțiune care utilizează spectrul radio cu mecanisme tehnice similare de acces la spectrul radio sau pe baza scenariilor de utilizare comună.”
Articolul 2
Articolul 3 din Decizia 2006/771/CE se înlocuiește cu următorul text:
„Articolul 3
(1) Statele membre desemnează și pun la dispoziție pe o bază neexclusivă, fără interferențe și fără protecție, benzile de frecvență pentru categoriile de dispozitive cu rază mică de acțiune care sunt supuse condițiilor specifice și în termenul-limită de punere în aplicare, astfel cum se prevede în anexa la prezenta decizie.
(2) Fără a aduce atingere alineatului (1), statele membre pot solicita să beneficieze de dispozițiile articolului 4 alineatul (5) din decizia privind spectrul de frecvențe radio.
(3) Prezenta decizie nu aduce atingere dreptului statelor membre de a permite utilizarea benzilor de frecvență în condiții mai puțin restrictive sau pentru dispozitive cu rază mică de acțiune care nu sunt incluse în categoria armonizată, cu condiția ca acest lucru să nu conducă la excluderea sau reducerea posibilității ca dispozitivele cu rază mică de acțiune dintr-o astfel de categorie să se bazeze pe ansamblul corespunzător de condiții tehnice și operaționale armonizate, astfel cum se precizează în anexa la prezenta decizie, care permit utilizarea partajată a unei anumite părți a spectrului pe o bază neexclusivă și în diferite scopuri de către dispozitive cu rază mică de acțiune din aceeași categorie.”
Articolul 3
Anexa la Decizia 2006/771/CE se înlocuiește cu textul din anexa la prezenta decizie.
Articolul 4
Decizia 2005/928/CE se abrogă.
Articolul 5
Statele membre prezintă un raport Comisiei privind punerea în aplicare a prezentei decizii cel târziu la 1 septembrie 2014.
Articolul 6
Prezenta decizie se adresează statelor membre.
Adoptată la Bruxelles, 11 decembrie 2013.

Labels: 7
12